**სახელმძღვანელო რეფერატების, თეზისების და დისერტაციების ავტორებისათვის**

"ჩიკაგოს სტილი" სტუდენტებისა და მკვლევრებისათვის
მეშვიდე გამოცემა

ქეით ლ. თურაბიანი

**Abstract**

გადამუშავებულია უეინ ს. ბუთის, გრეგორი ჯ. კოლომის, ჯოზეფ მ. უილიამსის, და ქ. ჩიკაგოს უნივერსიტეტის გამომცემლობის მიერ

ნაწილი პირველი

კვლევა და წერა

დაგეგმვიდან შექმნამდე

უეინ ს. ბუთი, გრეგორი ჯ. კოლომი, ჯოზეფ მ. უილიამსი

სარჩევი

პირველი ნაწილის ზოგადი მიმოხილვა 4

1. რა არის კვლევა და რას ფიქრობენ მკვლევარები მის შესახებ 6

1.1 რას ფიქრობენ მკვლევრები კვლევის მიზნებზე? 8

1.2 სამი სახის შეკითხვა, რომლებსაც მკვლევრები სვამენ 9

1.2.1 კონცეპტუალური შეკითხვები: რა უნდა ვიფიქროთ? 10

1.2.2 პრაქტიკული შეკითხვები: რა უნდა გავაკეთოთ? 10

1.2.3 გამოყენებითი შეკითხვები: რა უნდა გავიგოთ, ვიდრე გავარკვევთ, რა გავაკეთოთ? 11

1.2.4 სწორი შეკითხვის შერჩევა 11

1.2.5 განსაკუთრებული სირთულე კონცეპტუალური შეკითხვების შემთხვევაში: პასუხის გაცემა შეკითხვაზე ,,მერე რა?" 12

2 საკითხიდან შეკითხვაზე და შეკითხვიდან სამუშაო ჰიპოთეზაზე გადასვლა 14

2.1 იპოვეთ შეკითხვა საკვლევ თემაში 15

2.1.1 ჩაეძიეთ თქვენთვის საინტერესო საკითხებს 16

2.1.2 გახადეთ თემა ადვილად მართვადი 16

2.1.3 დასვით შეკითხვა თქვენს თემასთან დაკავშირებით 17

2.1.4 შეაფასეთ დასმული შეკითხვები 19

2.2 წარმოადგინეთ რამდენიმე სამუშაო პასუხი 21

2.2.1 განაზღვრეთ სამუშაო ჰიპოთეზა 21

2.2.3 თუ ვერ პოულობთ პასუხს, დაასაბუთეთ შეკითხვის მართებულობა 22

2.3 ააგეთ “ანგარიშის დაფა", რომლის დახმარებითაც დაგეგმავთ და წარმართავთ მუშაობას 23

2.3.1 ჩამოაყალიბეთ შეკითხვა და სამუშაო ჰიპოთეზა 24

2.3.2 ჩამოაყალიბეთ თქვენი მიზეზები 24

2.3.3 ჩაწერეთ, რა სახის მტკიცებულელები უნდა მოიძიოთ 25

2.3.4 შეხედეთ მთლიან გეგმას 25

2.4 წერაზე მომუშავე მხარდამჭერი გუნდის ჩამოყალიბება 25

# პირველი ნაწილის ზოგადი მიმოხილვა

ცნობილია, რამდენად რთულია, დაიწყო მუშაობა მნიშვნელოვან კვლევით პროექტზე, იქნება ეს სადოქტორო დისერტაცია, საბაკალავრო ან სამაგისტრო თემა თუ, უბრალოდ, საკურსო ნაშრომი. თუმცა, შეგიძლიათ ნებისმიერ პროექტს გაართვათ თავი, თუ მას ნაწილებად დაყოფთ, შემდეგ კი თანმიმდევულად იმუშავებთ ამ ნაწილებზე. წინამდებარე ნაწილში წარმოგიდგენთ ამ მეთოდს.

თავდაპირველად განვიხილავთ კვლევის მიზნებს და იმას, თუ რას მოელის მკითხველი ნებისმიერი კვლევითი ნაშრომისგან. შემდგომ შევჩერდებით იმაზე, თუ როგორ უნდა მიაგნოთ კვლევის კითხვას, რომელზე პასუხის მოძიებაც იმსახურებს თქვენს დროსა და მკითხველების ყურადღებას; როგორ უნდა მოძებნოთ და გამოიყენოთ ინფორმაცია წყაროებიდან, რათა გაამყაროთ თქვენი პასუხი; შემდეგ როგორ დაგეგმოთ, შეადგინოთ და შეიტანოთ ცვლილებები თქვენს ანგარიშში, რათა მკითხველმა იფიქროს, რომ თქვენი პასუხი ემყარება გონივრულ მსჯელობას და სარწმუნო ფაქტებს.

ამ ნაწილში შევჩერდებით რამდენიმე თემაზე:

* პროექტის განხორციელებას დაუფიქრებლად ვერ შეუდგებით; თავდაპირველად უნდა დაგეგმოთ, შემდგომ თითოეული ნაბიჯის გადადგმისას უნდა გაიაზროთ მთელი პროცესი. ამდენად, იაზროვნეთ მასშტაბურად, მაგრამ, ამავდროულად, დაყავით პროცესი პატარ-პატარა ამოცანებად, რომელთა შესრულებასაც ეტაპობრივად შეძლებთ.
* იდეალურ შემთხვევაში, კვლევა უნდა იწყებოდეს შეკითხვით, რომელზეც პასუხის გაცემა გსურთ. თუმცა, უნდა წარმოიდგინოთ, რომ მკითხველებიც დასვამენ შეკითხვას: რა მოხდება, თუ არ გასცემთ ამ შეკითხვაზე პასუხს? რა შეიცვლება ამით?
* იმთავითვე უნდა შეეცადოთ, წეროთ ყოველდღე; ეს გულისხმობს არა უბრალოდ ჩანაწერების გაკეთებას წყაროების შესახებ, არამედ განმარტებას, თუ რას ფიქრობთ მათ შესახებ. აგრეთვე, უნდა ჩაინიშნოთ საკუთარი იდეები და შემდეგ ფურცელზე გადმოიტანოთ. შედეგად, შეძლებთ, განსაზღვროთ, მართლაც მნიშვნელოვანია თუ არა ეს იდეები. სავარაუდოდ, ამ ნაწერების დიდი ნაწილი არ შევა ნაშრომის საბოლოო ვარიანტში; თუმცა, მისი მომზადების პროცესში ძალიან მნიშვნელოვანია.
* განურჩევლად იმისა, თუ რამდენად აკურატულები იქნებით კვლევის განახორციელებისას, მკითხველები მას შეაფასებენ იმის მიხედვით, თუ რამდენად კარგად აღწერთ კვლევის შედეგებს. ამდენად, უნდა იცოდეთ, რისი ნახვა სურს მკითხველს კვლევის ანგარიშში, რათა აღნიშნულმა ნაშრომმა მათი მოწონება დაიმსახუროს.

თუკი გამოცდილი მკვლევარი ხართ, გამოტოვეთ პირველი-მეოთხე თავები. იქ მოცემულია ისეთ საკითხები, რომლებიც თქვენთვის ისედაც ნაცნობია. თუმცა, თუ ლექციებსაც კითხულობთ, ამ თავებში წარმოდგენილი მასალა, შესაძლოა, დაგეხმაროთ, უფრო ეფექტურად აუხსნათ საკითხი სტუდენტებს. (მრავალი გამოცდილი მკვლევრის თქმით, V-XII თავები მათ არა მხოლოდ კვლევის განხორციელებისა და შედეგების წარადგენის სხვებისთვის ახსნაში, არამედ საკუთარი მოხსენებების უფრო სწრაფად და ეფექტურად დაგეგმვასა და დამუშავებაშიც დაეხმარა).

თუ ახალბედა მკვლევარი ხართ, თქვენთვის სასარგებლო იქნება პირველი ნაწილის თითოეული თავის წაკითხვა. იქ იხილავთ მთელი პროცესის მიმოხილვას; შემდეგ პროექტზე მუშაობისას ხელახლა წაიკითხეთ თავები, რომლებიც უშუალოდ თქვენს ამოცანასთანაა დაკავშირებული.

შესაძლოა, მოგეჩვენოთ, რომ აქ აღწერილი ნაბიჯები იმდენად ბევრია, რომ რთულია მათი დამახსოვრება. თუმცა, შეგიძლიათ, ამ ამოცანას თავი გაართვათ, თუკი სათითაოდ იმუშავებთ მათზე. ხოლო როდესაც მეტ კვლევას ჩაატარებთ, ამგვარი მუშაობა ჩვევაში გაგიჯდებათ. ნუ იფიქრებთ, რომ ეს ნაბიჯები ზუსტად ისეთი თანმიმდევრობით უნდა განახორციელოთ, როგორც ამას ჩვენ წარმოგიდგენთ. მკვლევრები ყოველთვის გეგმავენ თავიანთ სამუშაოს, მაგრამ მაინც უხდებათ რომელიმე წერტილში უკან დაბრუნება და შემდგომი ნაბიჯების თავიდან გათვლა (სწორედ ამიტომ გირჩევთ, პროცესის მომავალი ეტაპი წინდაწინ გათვალოთ და წინა საფეხურებსაც გადახედოთ). ყველაზე გეგმაზომიერ მკვლევარსაც ჰქონია შემთხვევა, რომ მოულოდნელად აღმოუჩენია რაღაც, რასაც მისი მუშაობა ახალი მიმართულებით წარუმართავს. იმუშავეთ გეგმის მიხედვით, მაგრამ მზად იყავით გეგმიდან გადასახვევად, მისი ახალი გეგმით შეცვლისთვისაც კი.

თუ ძალიან ახალბედა მკვლევარი ხართ, შეიძლება, ასევე, იფიქროთ, რომ ზოგიერთი საკითხი, რომელსაც ჩვენ განვიხილავთ, სცდება თქვენი უშუალო საჭიროებების სფეროს. ვიცით, რომ ათგვერდიანი საკურსო ნაშრომი განსხვავდება სადოქტორო დისერტაციისგან. თუმცა, ორივე მათგანი მოითხოვს გარკვეულ დაფიქრებას, ეს კი ყველაზე გამოუცდელ მკვლევარსაც შეუძლია. თქვენს კომპეტენტურობას მაშინ სრულყოფთ, როდესაც არა მხოლოდ გეგმავთ სამუშაოს, არამედ იწყებთ იმ პრაქტიკული უნარების გავარჯიშებას, რომლებიც გამოცდილმა მკვლევარებმა შეიძინეს, როდესაც თქვენს ეტაპზე იმყოფებოდნენ.

ვერანაირი წიგნი ვერ მოგამზადებთ კვლევითი პროექტის თითოეული ასპექტისთვის. ვერც ამ წიგნიდან მიიღებთ კონკრეტულ მეთოდოლოგიებს ისეთ სფეროებში, როგორიცაა ფსიქოლოგია, ეკონომიკა ან ფილოსოფია, კიდევ უფრო ნაკლებად 􏰜 ფიზიკაში, ქიმიასა ან ბიოლოგიაში. ამ წიგნიდან ვერც იმას შეიტყობთ, თუ როგორ უნდა მოარგოთ აკადემიური კვლევების შესახებ მიღებული ცოდნა თქვენს სამუშაო ან პროფესიულ გარემოს.

თუმცა, ამ წიგნში წარმოდგენილია იმ პროცესების და აზროვნების ყაიდის მიმოხილვა, რომლებიც საფუძვლად უდევს ყველა კვლევას, განურჩევლად იმისა, თუ როდის ხორციელდება ის; აქ, აგრეთვე, მიმოხილულია ის გეგმები, რომლებიც უნდა მოამზადოთ ნაშრომის დაგეგმვის, შედგენისა და დამუშავებისთვის. როდესაც შეიძენთ ამ ცოდნას და პროფესორების დახმარებით შეძლებთ თქვენი პროექტების წარმართვას, აღარ შეუშინდებით პროექტებთან დაკავშირებულ გამოწვევებს. საბოლოო ჯამში კი ისწავლით ყველაზე კომპლექსური პროექტების დამოუკიდებლად მართვას, როგორც აკადემიურ, ისე პროფესიულ სფეროებში.

პირველი ნაბიჯი სრულყოფილი კვლევისთვის საჭირო უნარების გამომუშავებისკენ იმის გაგებაა, თუ რას ფიქრობენ გამოცდილი მკვლევრები კვლევის მიზნების შესახებ.

# 1. რა არის კვლევა და რას ფიქრობენ მკვლევარები მის შესახებ

*1.1 რას ფიქრობენ მკვლევარები კვლევის მიზნებზე*

*1.2 სამი სახის შეკითხვა, რომლებსაც მკვლევარები სვამენ: კონცეპტუალური*

*შეკითხვები: რა უნდა ვიფიქროთ?*

*1.2.1 პრაქტიკული შეკითხვები: რა უნდა გავაკეთოთ?*

*1.2.2 გამოყენებითი შეკითხვები: რა უნდა გავიგოთ, ვიდრე გვეცოდინება, რა*

*არის გასაკეთებელი?*

*1.2.3 შეკითხვის სწორად არჩევა*

*1.2.4 განსაკუთრებული გამოწვევა კონცეპტუალური შეკითხვებისას: პასუხის გაცემა შეკითხვაზე: მერე რა, რომ გვაქვს პასუხი საკვლევ კითხვაზე?*

კვლევას ატარებთ ყოველ ჯერზე, როდესაც სვამთ შეკითხვას და ეძებთ ფაქტებს მასზე პასუხის გასაცემად, განურჩევლად იმისა, შეკითხვა ისე მარტივია, როგორც წყალსადენის შემკეთებლის პოვნა, თუ ისეთი რთული, როგორიცაა სიცოცხლის დასაბამის აღმოჩენა. როდესაც პასუხი მხოლოდ თქვენ გაინტერესებთ ან როდესაც სხვებს, უბრალოდ, ინფორმაციის სწრაფად გაგება სურთ, ალბათ, ნაშრომს არ დაწერთ. ისეთ შემთხვევებში კი, როდესაც მკითხველებისთვის თქვენი დებულებები მხოლოდ მაშინ არის სარწმუნო, როდესაც ხედავენ, როგორ გამოიტანეთ ეს დასკვნები, წერილობითი ანგარიშის მომზადება მოგიწევთ. ფაქტობრივად, უმეტესწილად, სწორედ კვლევითი ნაშრომებიდან ვიტყობთ სარწმუნო ფაქტებს სამყაროს შესახებ: რომ ერთ დროს არსებობდნენ დინოზავრები, რომ დაავადებებს ბაქტერიები იწვევს და თუნდაც იმას, რომ დედამიწა მრგვალია.

შესაძლოა, იფიქროთ, რომ თქვენი მოხსენება მცირედს თუ შემატებს მსოფლიო ცოდნას. შეიძლება, ასეც არის. თუმცა, კარგად დამუშავებული ნაშრომი მნიშვნელოვან ცოდნას და გამოცდილებას მაინც შეგძენთ. აგრეთვე, შეიძლება, მიგაჩნდეთ, რომ თქვენი მომავალი საქმიანობა არა სამეცნიერო კვლევა, არამედ ბიზნესი ან სხვა პროფესიაა. მიუხედავად ამისა, კვლევა ისევე მნიშვნელოვანია აკადემიური სფეროს გარეთ, როგორც მეცნიერებაში. ამდენად, აკადემიური კვლევის ხელოვნების დაუფლებით ერთ დღესაც შეძლებთ, განახორციელოთ კვლევა, რომელიც მნიშვნელოვანი იქნება სულ მცირე მათთვის, ვისთანაც მუშაობთ და შესაძლოა, თითოეული ჩვენგანისთვისაც კი.

კვლევის ჩატარების მეთოდების დაუფლებისას, ასევე, სწავლობთ სხვების მიერ განხორციელებული კვლევების გამოყენებასა და შეფასებას. ნებისმიერი პროფესიის მკვლევარმა გადაწყვეტილების მიღებამდე უნდა წაიკითხოს და შეაფასოს კვლევის ანგარიში; ამის უკეთ გაკეთებას მხოლოდ მაშინ შეძლებთ, როდესაც იცით, როგორ აფასებენ სხვები თქვენს კვლევით მოხსენებას. ამ წიგნში აქცენტი გაკეთებულია მეცნიერულ სფეროში ჩატარებულ კვლევაზე. თუმცა, ჩვენ ყოველდღიურად ვკითხულობთ ან გვესმის იმ კვლევების შესახებ, რომელსაც შეუძლია, ზეგავლენა მოახდინოს ჩვენს ცხოვრებაზე. მიუხედავად ამისა, ვიდრე ვირწმუნებთ ამ ნაშრომებს, კრიტიკულად უნდა შევაფასოთ და განვსაზღვროთ, ეფუძნება თუ არა ისინი სანდო ფაქტებს და სარწმუნო მსჯელობას.

ეჭვგარეშეა, რომ მსჯელობისა და ფაქტების მოყვანის გარდა, კიდევ სხვა გზებითაც შეიძლება კარგი დასკვნების გამოტანა: შეგვიძლია, დავეყრდნოთ ტრადიციას და ავტორიტეტს ან ინტუიციას, ჩვენს ხედვას, ან თუნდაც ჩვენს ყველაზე პრიმიტიულ ემოციებს. მაგრამ, როდესაც ვცდილობთ, ავუხსნათ სხვებს არა მხოლოდ ის, რატომ გვჯერა ჩვენი შეხედულების, არამედ ისიც, რატომ უნდა ირწმუნონ მათაც, საჭიროა იმაზე მეტი, ვიდრე, უბრალოდ, ჩვენი აზრების და შეხედულებების წარდგენაა.

სწორედ ამით განსხვავდება კვლევა სხვა სახის მტკიცებითი ხასიათის ნაშრომებისგან: ის უნდა ემყარებოდეს ფაქტებს, რომლებსაც მკითხველები სიმართლედ ჩათვლიან, განურჩევლად თქვენი შეხედულებებისა და რწმენისა. მათ უნდა შეძლონ, მიყვნენ თქვენს მსჯელობას და ირწმუნონ იმ ფაქტების, რომელზეც ეს მსჯელობა ააგეთ. ამდენად, თქვენი, როგორც მკვლევრის წარმატება, დამოკიდებულია არა მხოლოდ იმაზე, რამდენად კარგად შეაგროვებთ და გააანალიზებთ მონაცემებს, არამედ იმაზეც, რამდენად მკაფიოდ წარუდგენთ თქვენს მსჯელობას მკითხველებს: მათ უნდა მიეცეთ საშუალება, შეაფასონ და გამოსცადონ თქვენი დასკვნები, ვიდრე ირწმუნებენ და დაეთანხმებიან მათ.

## რას ფიქრობენ მკვლევრები კვლევის მიზნებზე?

ყველა მკვლევარი აგროვებს ფაქტებსა და ინფორმაციას, რასაც მონაცემებს ვუწოდებთ. თუმცა, კვლევის მიზნებისა და საკუთარი გამოცდილებიდან გამომდინარე, ისინი ამ მონაცემებს სხვადასხვანაირად იყენებენ. ზოგიერთი მკვლევარი აგროვებს მონაცემებს ისეთ საკითხზე, როგორიცაა ისტორიები ალამოს ბრძოლის შესახებ და ამას, უბრალოდ, პირადი ინტერესის დაკმაყოფილების მიზნით (ან მასწავლებლის დავალების შესასრულებლად) აკეთებს.

თუმცა, მკვლევრების უმეტესობას სურს, ვიცოდეთ თუ იცოდნენ ფაქტებზე მეტი. ამდენად, ისინი ეძებენ სხვადასხვა თემაზე არა ნებისმიერ, არამედ კონკრეტულ მონაცემებს, რომლებსაც გამოიყენებენ ფაქტებად თემიდან გამომდინარე წამოჭრილი შეკითხვის გამოსაცდელად და დასასაბუთებლად. შეკითხვა კი შეიძლება ასეთიც იყოს: “რატომ გახდა ალამოს ისტორია ეროვნული ლეგენდა?"

თუმცა, გამოცდილმა მკვლევრებმა იციან, რომ იმაზე მეტი უნდა გააკეთონ, ვიდრე მკითხველების თავინთი პასუხების სანდოობაში დარწმუნებაა. მათ, აგრეთვე, უნდა გვიჩვენონ, რატომ არის მათი შეკითხვა მნიშვნელოვანი, როგორ გვეხმარება გაცემული პასუხი უფრო მასშტაბური საკითხის ახლებურად გაგებაში. მაგალითისთვის, თუკი გამოვიკვლევთ, რატომ გახდა ალამოს ისტორია ეროვნული ლეგენდა, შევძლებთ პასუხის გაცემას უფრო მასშტაბურ შეკითხვაზე: როგორ ჩამოაყალიბა რეგიონულმა მითებმა ჩვენი ეროვნული ხასიათი?

შეგიძლიათ შეაფასოთ, რამდენად ახლოს დგას თქვენი აზროვნება გამოცდილი მეცნიერების აზროვნებასთან, თუკი აღწერთ თქვენს პროექტს ასეთი წინადადებით:

1. მე ვმუშაობ თემაზე X [ისტორიები ალამოს ბრძოლის შესახებ]
2. ვინაიდან მსურს, გავიგო Y [რატომ გახდა მისი ისტორია ეროვნული ლეგენდა]
3. რათა შევძლო სხვების დახმარება Z-ის გაგებაში [როგორ ჩამოაყალიბა ასეთმა რეგიონულმა მითებმა ჩვენი ეროვნული ხასიათი].

ეს წინადადებები ყურადღებით განხილვას იმსახურებს, რადგან აღწერს არა მხოლოდ თქვენი კვლევის პროგრესს, არამედ, აგრეთვე, თქვენი, როგორც მკვლევრის ზრდას.

1. “..მე ვმუშაობ თემაზე...": მკვლევრები ხშირად იწყებენ ისეთი მარტივი თემით, როგორიცაა ალამოს ბრძოლა, რადგან ეს მათი დავალებაა, ან ამ თემაში არის რაღაც, რამაც გაურკვევლობაში ჩააგდო ისინი, ან, უბრალოდ, იმიტომ, რომ თემა საინტერესოა. შეცდომა, რომელიც მკვლევარმა გამოუცდელობის გამო შეუძლება დაუშვას, საკვლევი საკითხის ჩამოყალიბებაში აქ გაჩერებაა. დაახვავებენ ათასობით შენიშვნას, მაგრამ ვერ წყვეტენ, რა მონაცემები გამოიყენონ და რა - არა. როდესაც წერის დრო დგება, ყველაფერს ჩართავენ მოხსენებაში, რომელიც შედეგად შემთხვევითი ფაქტების გროვის სახე იღებს. თუკი ეს ფაქტები თემით დაინტერესებული მკითხველებისთვის ახალია, შეიძლება, წაიკითხონ ანგარიში. თუმცა ასეთ მკითხველებსაც კი ექნებათ სურვილი, ჩაწვდნენ ამ ფაქტების მნიშვნელობას.

2. “..ვინაიდან მსურს, გავიგო, როგორ და რატომ...": შედარებით გამოცდილი მკვლევრები, როგორც წესი, იწყებენ არა უბრალოდ თემით, არამედ კვლევის შეკითხვით, მაგალითად, `რატომ გახდა ალამოს ისტორია ეროვნული ლეგენდა?" მათ იციან, რომ მკითხველები მოყვანილ ფაქტებს მნიშვნელოვნად ჩათვლიან მხოლოდ იმ შემთხვევაში, თუ ეს ფაქტები პასუხს ასაბუთებს. მართლაც, მკვლევარს მხოლოდ შეკითხვის დახმარებით შეუძლია, განსაზღვროს, რომელი ფაქტები მოიძიოს და რომელი დატოვოს 􏰜 მას სჭირდება არა მხოლოდ პასუხის დამამტკიცებელი ფაქტები, არამედ ისინიც, რომლებიც ცდის ან სულაც ეჭქვეშ აყენებს მათ. როდესაც მკვლევარი ფიქრობს, რომ გააჩნია პასუხის გამყარებისთვის საკმარისი დამამტკიცებელი საბუთი და შეუძლია, სათანადოდ გაუმკლავდეს ისეთ მონაცემებს, რომლებიც ეწინააღმდეგება მას, პირველ რიგში ნაშრომს საკუთარი მსჯელობის გამოსაცდელად წერს, ხოლო შემდგომ უზიარებს სხვებს გამოსაცდელად.

3. "... რათა დავეხმარო სხვებს, გაიგონ...": ყველაზე წარმატებულმა მკვლევრებმა იციან, რომ მკითხველისთვის არა მხოლოდ პასუხი უნდა იყოს სარწმუნო, არამედ შეკითხვაც - მნიშვნელოვანი. ისინი უნდა ელოდნენ, რომ მკითხველებიც დასვამენ შეკითხვას: ,,მერე რა? რატომ უნდა მაღელვებდეს, რატომ გახდა ალამოს ისტორია ლეგენდა?" შეკითხვას “მერე რა?" შეუძლია, დააბნიოს ყველაზე გამოცდილი მკვლევარიც კი. მიუხედავად ამისა, ყოველმა მკვლევარმა უნდა სცადოს ამ შეკითხვაზე პასუხის გაცემა: თუ ამას თავს გავართმევთ, შევძლებთ, უკეთ გავიგოთ ისეთი მასშტაბური საკითხი, როგორიცაა ასეთი ისტორიებით ჩვენი ეროვნული ხასიათის ჩამოყალიბება.

გამჭრიახი მკვლევარი ამაზეც არ ჩერდება. ის ელის, რომ მკითხველები კვლავ დასვამენ შეკითხვას “მერე რა?" და ფიქრობს სხვა, კიდევ უფრო მასშტაბური პასუხის მოფიქრებაზე: თუკი შევძლებთ, გავიგოთ, რამ ჩამოაყალიბა ჩვენი ეროვნული ხასიათი, შევძლებთ, უკეთ გავიგოთ, ვინ ვართ ამერიკელები. თუ ამ შეკითხვის დასმამდე ვიცით პასუხი წინა შეკითხვაზე, შესაძლოა, ისიც გავიგოთ, მსოფლიოში ხალხს რატომ აქვს ჩვენზე ეს თუ ის შეხედულება. თუმცა, ყველაზე წარმატებულმა მკვლევრებმა იციან, რომ მკითხველს აინტერესებს შეკითხვა მხოლოდ მაშინ, როდესაც ჰგონია, რომ ამ შეკითხვაზე პასუხის შედეგად დასვამს არა შეკითხვას - “მერე რა?" - არამედ იტყვის - “ამისი გაგება მნიშვნელოვანია!"

მოკლედ რომ ვთქვათ, ყველა შეკითხვა ერთნაირად კარგი არ არის. შეგვიძლია, ვიკითხოთ, რამდენ კატას ეძინა ალამოში ბრძოლის წინა ღამეს, რას მოგვცემს ამის გაგება? რთულია, წინასწარ განვჭვრიტოთ, ასეთ კითხვაზე პასუხის გაცემა როგორ დაგვეხმარება უფრო მასშტაბური და მნიშვნელოვანი საკითხების კვლევაში. ამდენად, შესაძლოა, არც ღირდეს მსგავსი შეკითხვის დასმა (თუმცა, როგორც შემდგომ ვიხილავთ, შესაძლოა, კიდეც ვცდებოდეთ).

## 1.2 სამი სახის შეკითხვა, რომლებსაც მკვლევრები სვამენ

გამოცდილმა მკვლევრებმა იციან, რომ მკითხველი მათგან სხვადასხვა შეკითხვის დასმას და მათზე პასუხის გაცემას ელის. სამეცნიერო სფეროში ყველაზე გავრცელებულია კონცეპტუალური შეკითხვები, ხოლო სხვადასხვა პროფესიულ სფეროებში \_ პრაქტიკული.

### 1.2.1 კონცეპტუალური შეკითხვები: რა უნდა ვიფიქროთ?

შეკითხვა კონცეპტუალურია, თუ პასუხი შეკითხვაზე “მერე რა?" მკითხველს კი არ კარნახობს, რა უნდა გააკეთოს, არამედ ეხმარება გარკვეული საკითხის გაგებაში:

1. მე ვმუშაობ თემაზე X
2. ვინაიდან მსურს, გავიგო როგორ/რატომ/თუ Y [მერე რა, თუ გაიგებ?]
3. რათა შევძლო, სხვებს დავეხმარო, გაიგონ, როგორ/რატომ/თუ Z.

ვინმესთვის რომ მოგიწიოთ თქვენი კვლევის ახსნა, საუბარი შეიძლება შემდეგნაირად წარიმართოს:

* მე რისკის შეფასების თემაზე ვმუშაობ
* რატომ?
* მსურს, გავიგო, როგორ აფასებენ რიგითი ადამიანები ტერორიზმის შედეგად დაზარალების რისკს.
* რას მოგცემს ამის გაგება??
* როდესაც გავიგებ, შესაძლოა, უკეთ გავარკვიოთ ისეთი მასშტაბური საკითხი, როგორიცაა ემოციური და რაციონალური ფაქტორების ურთიერთქმედება და მათი ზეგავლენა რიგითი ადამიანების მიერ რისკის აღქმაზე.

ჰუმანიტარულ, სოციალურ და საბუნებისმეტყველო მეცნიერებებში მკვლევრები, უმეტესწილად, ისეთ კონცეპტუალურ შეკითხვებზე მუშაობენ, როგორიცაა “როგორი გავლენა მოახდინა შექსპირის პოლიტიკურმა გარემომ მის პიესებზე? რამ გამოიწვია ჩრდილოეთ ამერიკის ყველაზე დიდი ძუძუმწოვრების გადაშენება? რა შემადგენლობა აქვს კომეტას? ამ შეკითხვებზე პასუხებით ვერ გავიგებთ, როგორ უნდა შევცვალოთ სამყარო; სამაგიეროდ, უკეთ გავიცნობთ მას.

აშკარაა, რომ კონცეპტუალურ შეკითხვაზე გაცემული პასუხი ხშირად პრაქტიკული საკითხის გადაჭრაში გვეხმარება. სწორედ ამიტომ, ვიდრე მნიშვნელოვანი პრაქტიკული პრობლემის გადაჭრას შევუდგებოდეთ, როგორც წესი, მის უკეთ გასაგებად კონცეპტუალური კვლევის ჩატარებაა საჭირო. თუმცა, სამეცნიერო სფეროში მკვლევართა უმრავლესობის ძირითადი მიზანი, მეტწილად, მხოლოდ ჩვენი ცოდნის გაუმჯობესებაა.

### 1.2.2 პრაქტიკული შეკითხვები: რა უნდა გავაკეთოთ?

ამჯერად სხვა სახის შეკითხვას სვამთ. ვუწოდოთ მას პრაქტიკული. ეს ის შემთხვევაა, როდესაც თქვენი პასუხით შეკითხვაზე “მერე რა?" მკითხველი იგებს, რა უნდა მოიმოქმედოს, რომ შეცვალოს ან გამოასწოროს პრობლემური ვითარება:

1. მე ვმუშაობ X თემაზე
2. ვინაიდან მსურს, გავიგო Y [მერე რა, თუ გაიგებ?]
3. რათა შევძლო მკითხველებს ვუთხრა, რა გააკეთონ Z-ის გამოსასწორებლად/გასაუმჯობესებლად

პრაქტიკულ შეკითხვაზე მუშაობას ასე ახსნიდით:

* რისკის შესახებ ინფორმაციის ეფექტიანად მიწოდების თემაზე ვმუშაობ.
* რატომ?
* მსურს, გავიგო, რა ფსიქოლოგიური ფაქტორების გამო აფასებენ გადაჭარბებით რიგითი ამერიკელები ტერორისტული თავდასხმის რისკს.
* რას მოგცემს ამის გაგება?

შედეგად შემეძლება, ვურჩიო მთავრობას, როგორ უნდა გაანეიტრალოს ეს ფაქტორები, როდესაც საზოგადოებას აწვდის ინფორმაციას ტერორიზმის რეალურ საფრთხეზე.

პრაქტიკული შეკითხვები ყველაზე მეტად გავრცელებულია სამეცნიერო სფეროს ფარგლებს გარეთ, განსაკუთრებით - ბიზნესში. ისეთ აკადემიურ სფეროებში, როგორიცაა ჯანდაცვა და საინჟინრო საქმე, მკვლევრები ზოგჯერ პრაქტიკულ შეკითხვებს სვამენ, თუმცა უფრო ხშირად ისინი მესამე სახისას. ის არც წმინდად პრაქტიკულია და არც წმინდად კონცეპტუალური: მას ვუწოდებთ გამოყენებითი კვლევის შეკითხვას.

### 1.2.3 გამოყენებითი შეკითხვები: რა უნდა გავიგოთ, ვიდრე გავარკვევთ, რა გავაკეთოთ?

ხშირად ვიცით, რომ რაღაც უნდა მოვიმოქმედოთ პრაქტიკული პრობლემის გადასაჭრელად. თუმცა, ვიდრე გავარკვევთ, რა უნდა გავაკეთოთ, უნდა ჩავატაროთ კვლევა, რომ უკეთ ჩავწვდეთ პრობლემას. ამ სახის კვლევას შეგვიძლია ვუწოდოთ გამოყენებითი. ამ შუალედური სახის შეკითხვით მესამე საფეხურზე წამოიჭრება შეკითხვა, რომელზე პასუხიც არის არა პრაქტიკული პრობლემის გადაჭრის გზა, არამედ მხოლოდ ნაბიჯი მისი გადაჭრისკენ.

* მსურს, გავიგო, როგორ შეცვალეს ამერიკელებმა თავიანთი ყოველდღიური ცხოვრება 11 სექტემბრის ტერორისტული თავდასხმების შედეგად.
* რას მოგცემთ ამის გაგება?
* შეგვეძლება, გავიგოთ ფსიქოლოგიური ფაქტორები, რომლებიც განაპირობებს ჩვეულებრივი ამერიკელების მიერ ტერორისტული თავდასხმის რისკის გადაჭარბებით შეფასებას.
* მერე რა, თუ ამას გაიგებთ?
* შემდეგ შევძლებთ, გავიგოთ, როგორ შევამციროთ ამ ფსიქოლოგიური ფაქტორების შედეგები.
* შედეგად რას მიიღებთ?
* შედეგად, ალბათ, მთავრობა შეძლებს, უფრო ეფექტურად მიაწოდოს მოსახლეობას ინფორმაცია ტერორიზმის რისკის შესახებ.

გამოყენებითი შეკითხვები გავრცელებულია ისეთ აკადემიურ სფეროებში როგორიცაა ბიზნესი, ინჟინერია და მედიცინა, ასევე, ისეთ კომპანიებში და სახელმწიფო უწყებებში, კვლევას ამა თუ იმ პრობლემის გადასაჭრელად რომ ატარებენ.

### 1.2.4 სწორი შეკითხვის შერჩევა

ზოგიერთ ახალბედა მკვლევარს არ მოსწონს წმინდა კონცეპტუალური კვლევის შეკითხვები, რადგან მიაჩნიათ, რომ ისინი ძალიან “თეორიულია" ან არ შეესაბამება “რეალურ" სამყაროს. ამდენად, ისინი გვთავაზობენ კვლევის შედეგების პრაქტიკული გამოყენების შესაძლობლობის მცდარ ვარაუდებს: როცა გვეცოდინება, როგორ იმოქმედა რასამ ალამოს ისტორიების პოლიტიკური ზეგავლენის ჩამოყალიბებაზე, შევძლებთ გავიგოთ, როგორ გამოიყენეს რასიზმი პატრიოტიზმის გასაძლიერებლად და, ამდენად, როგორ უნდა აღმოიფხვრას პატრიოტიზმთან დაკავშირებული რასისტული მოწოდებები ახლო აღმოსავლეთის კონფლიქტების კონტექსტში.

ამგვარი მოტივაცია გასაგებია. თუმცა, ვიდრე არ დაგავალებენ გამოყენებითი ან პრაქტიკული პრობლემის კვლევას, ნუ შეეჭიდებით მას. სავარაუდოდ, მნიშვნელოვანი პრაქტიკული პრობლემის გადაჭრას საკურსო ნაშრომის ფარგლებში ვერ მოახერხებთ. თანაც, ნებისმიერ შემთხვევაში, სამეცნიერო სფეროს წარმომადგენელთა უმეტესობა საკუთარ მისიას ხედავს არა მსოფლიო პრობლემების პირდაპირ გამოსწორებაში, არამედ მათ უკეთ გაგებაში (რაც შეიძლება, ან გამოდგეს, ან არა ამ პრობლემების გადასაჭრელად).

### 1.2.5 განსაკუთრებული სირთულე კონცეპტუალური შეკითხვების შემთხვევაში: პასუხის გაცემა შეკითხვაზე ,,მერე რა?"

პრაქტიკულ შეკითხვებზე მეტწილად არ არის საჭირო პასუხის გაცემა შეკითხვაზე “მერე რა", რადგან დადებითი შედეგები, როგორც წესი, თვალსაჩინოა. ყველაზე გამოყენებითი შეკითხვებიც კი გულისხმობს, რომ მათზე პასუხის გაცემას პრაქტიკული დადებითი მხარე აქვს: ცოტა მკითხველს თუ გაუჩნდება კითხვა, რატომ ცდილობს მკვლევარი გაიგოს, რა არის ალცაიმერი. თუმცა, კონცეპტუალური შეკითხვების შემთხვევაში, გამოცდილი მკვლევრებისთვისაც კი არ არის ხშირად ცხადი, რას გვაძლევს ამ შეკითხვაზე პასუხის გაცემა. ,,მერე რა, თუ შექსპირმა ლედი მაკბეტი სცენაზე არ მოკლა? მერე რა, თუ ზოგიერთ კულტურაში რელიგიურ რიტუალებში გამოიყენება ნიღბები, სხვაგან კი არა? რას გვაძლევს და რატომ არის მნიშვნელოვანი ამის ცოდნა?"

შესავალ კურსზე მომზადებულ რეფერატში თქვენი პედაგოგი შეიძლება, დაკმაყოფილდეს ნებისმიერი გონივრული პასუხით შეკითხვაზე “მერე რა?". ამდენად, წარუმატებლობად ნუ ჩათვლით, თუ კვლევითი კარიერის დასაწყისში გიჭირთ ამ შეკითხვაზე პასუხის გაცემა. ნურც იმას იფიქრებთ, რომ არ ხართ მზად სამუშაოს ჩასატარებლად. ფაქტობრივად, შესაძლოა, იქამდე ვერ აღმოაჩინოთ პასუხი შეკითხვაზე “მერე რა?", ვიდრე არ შექმნით ნაშრომის შავ ვარიანტს; შეიძლება, პასუხის გაცემა ვერც მის დასრულებამდე შეძლოთ და მაშინაც კი შესაძლოა, პასუხი საგულისხმო მხოლოდ თქვენთვის იყოს.

იმ შემთხვევაში, თუკი თქვენი სადიპლომო ნაშრომია თუ სადისერტაციო, მხოლოდ ხელმძღვანელის მოთხოვნების დაკმაყოფილება არ მოგიწევთ. თქვენი პასუხი უნდა აკმაყოფილებდეს თქვენი სფეროს წარმომადგენლების მოთხოვნებსაც. ისინი ნაშრომის შეფასებისას გაითვალისწინებენ არა მხოლოდ იმას, თუ რამდენად ხარისხიანად გაეცით კითხვას პასუხი, არამედ იმასაც, თუ რამდენად მნიშვნელოვანი იყო თავად შეკითხვაც. გამოცდილმა მკვლევრებმა იციან, რომ მათი ნაშრომის წაკითხვისას ზოგიერთი, ან სულაც ბევრი მკითხველი გაიფიქრებს, “არ ვეთანხმები". მკვლევარები თვლიან, რომ ეს მნიშვნელოვან საკითხებზე ჩატარებული კვლევის შედეგების აუდიტორიისთვის გაზიარების გარდაუვალი ნაწილია. თუმცა, მათთვის მიუღებელია დამოკიდებულება `არ მაინტერესებს".

ამდენად, რაც არ უნდა რთული იყოს ამის გაკეთება, თუ ხშირად წარმოიდგენთ, რომ სხვები გისვამენ შეკითხვას "მერე რა?" და რაც უფრო ხშირად პასუხობთ ამ კითხვას, უფრო დიდია შანსი იმისა, რომ საბოლოო ჯამში წარმატებულად გაართმევთ თავს ამოცანას, დაარწმუნოთ მკითხველი, რომ თქვენი მოხსენების წაკითხვაში დროს ფუჭად არ კარგავენ. ამ ამოცანის წარმატებით შესრულება ზოგჯერ გამოცდილ მკვლევარებსაც უჭირთ. (მეათე თავში განვიხილავთ, როგორ უნდა დავწეროთ ისეთი შესავალი ნაწილი, რომელიც მკითხველს ნაშრომის წაკითხვის სურვილს აღუძრავს).

# 2 საკითხიდან შეკითხვაზე და შეკითხვიდან სამუშაო ჰიპოთეზაზე გადასვლა

*2.1 იპოვეთ შეკითხვა საკვლევ თემაში*

*2.1.1 ჩაეძიეთ თქვენთვის საინტერესო საკითხებს 2.1.2 გახადეთ თემა ადვილად მართვადი*

*2.1.3 ჩაეძიეთ თქვენთვის საინტერესო საკითხებს 2.1.4 შეაფასეთ დასმული შეკითხვები*

*2.2 წარმოადგინეთ რამდენიმე სამუშაო პასუხი*

*2.2.1 განსაზღვრეთ სამუშაო ჰიპოთეზა*

*2.2.2 ყურადღებით მოეკიდეთ სამუშაო ჰიპოთეზასთან დაკავშირებულ რისკებს 2.2.3 თუ პასუხს ვერ პოულობთ, დაასაბუთეთ შეკითხვის მართებულობა*

*2.3 შეიმუშავეთ ანგარიშის დაფა*

*2.3.1 ჩამოაყალიბეთ შეკითხვა და სამუშაო ჰიპოთეზები*

*2.3.2 ჩამოაყალიბეთ ვარაუდები*

*2.3.3 ჩაწერეთ, რა სახის დამამტკიცებელი ფაქტები უნდა მოიძიოთ 2.3.4 განიხილეთ მთლიანი გეგმა*

*2.4 ჩამოაყალიბეთ მომუშავე დამხმარე გუნდი*

კვლევითი პროექტი მხოლოდ მონაცემების შეგროვებას არ გულისხმობს. პროექტზე მუშაობა იწყება ინტერნეტის ან ბიბლიოთეკის მონახულებამდე გაცილებით ადრე და გრძელდება მას შემდეგაც, რაც ყველა საჭირო ინფორმაცია მოპოვებულია.ამ პროცესის განმავლობაში თქვენ უამრავი კონკრეტული ამოცანის წინაშე დგახართ. თუმცა, ყველა მათგანი მიმართულია მხოლოდ ხუთი ზოგადი მიზნისკენ:

1. დასვათ შეკითხვა, რომელზეც პასუხის მიღება ამართლებს თქვენს დროსა და შრომას და იმსახურებს მკითხველის ყურადღებას
2. იპოვოთ პასუხი, რომელიც შეგიძლიათ, კარგი არგუმენტებით დაასაბუთოთ
3. იპოვოთ თქვენი არგუმენტების გამამყარებელი სანდო ფაქტები
4. მოამზადოთ სამუშაო ვარიანტი, რომელიც გასაგებად გადმოსცემს თქვენს

ვერსიას

1. გადაამუშავოთ სამუშაო ვერსია იქამდე, სანამ მკითხველი არ იფიქრებს, რომ პირველ ოთხ მიზანს მიაღწიეთ

შეგიძლიათ ეს ხუთი მიზანი სამუშაო კაბინეტშიც კი გაიკრათ.

კვლევითი პროექტები რთული არ იქნებოდა, ამ ნაბიჯების მარტივად შესრულება რომ შეიძლებოდეს. თუმცა, როგორც ხედავთ (ან მალე დაინახავთ),

კვლევა და მის შედეგებზე დაყრდნობით ანგარიშის მომზადება არასოდეს არაა ადვილი. როდესაც ერთ ამოცანას ასრულებთ, შემდეგ ამოცანაზე უნდა იფიქროთ ან წინასდაუბრუნდეთ. კითხვის პროცესში შეცვლით თემებს;სამუშაო ვერსიის მომზადებისას მოიძიებთ მეტ მონაცემებს; გადამუშავებისას, სავარაუდოდ, აღმოაჩენთ ახალ შეკითხვას. კვლევა არის კომპლექსური, რთული პროცესი და მისი წინასწარ პროგნოზირება ძნელია. თუმცა, კვლევის მართვა შესაძლებელია იმ შემთხვევაში, თუ გაქვთ გეგმა. გეგმის შემუშავება მართებულია მაშინაც კი, თუ იცით, რომ ამ გეგმიდან გადაუხვევთ.

## 2.1 იპოვეთ შეკითხვა საკვლევ თემაში

მკვლევრები პროექტებს სხვადასხვანაირად იწყებენ. ბევრი გამოცდილი მკვლევარი იწყებს შეკითხვით, რომელზეც პასუხის გაცემა მათი სფეროს წარმომადგენლებს სურთ: რამ გამოიწვია ჩრდილოეთ ამერიკის ერთ-ერთი ყველაზე დიდი ძუძუმწოვრების გადაშენება? სხვები მხოლოდ ბუნდოვანი იდეით იწყებენ. მათ შეიძლება არ იცოდნენ, რა აინტერესებთ გოლიათ ზანტებსა და მასტედონტებზე, მაგრამ სურთ, დრო დაუთმონ იმის გარკვევას, შეძლებენ თუ არა ისეთ შეკითხვად გარდაქმნან თავიანთი ინტერესი, რომელზე პასუხის გაცემაც მნიშვნელოვანია.

ამას გარდა, იციან, რომ კვლევის საუკეთესო შეკითხვა არ არის ის, რომელიც სხვებს კონკრეტულ პასუხს აძლევს. მათ პასუხის დახმარებით უნდა შეძლონ, გაერკვნენ უფრო მასშტაბურ საკითხში (ისევ და ისევ ,,მერე რა?"). მაგალითად, რომ გვცოდნოდა, რატომ გადაშენდნენ ჩრდილოამერიკელი ზანტები, შევძლებდით პასუხის გაცემას უფრო მასშტაბურ შეკითხვაზე, რომელიც ბევრ ისტორიკოს ანთროპოლოგს აინტერესებს: უძველესი პერიოდის ამერიკელი ინდიელები ბუნებასთან შეხმატკბილებულად ცხოვრობდნენ, როგორც ზოგიერთს მიაჩნია, თუ უზარმაზარ ცხოველებზე ნადირობდნენ, ვიდრე ეს უკანასკნელები გადაშენდებოდნენ? (ამას თუ გავიგებდით, შემდეგ შევძლებდით, აგრეთვე, გაგვეგო.....)

გარდა ამისა, არის ისეთი შეკითხვები, რომლებიც, უბრალოდ, წამოტივტივდება მკვლევრის გონებაში და გაურკვეველია, საით წაიყვანს მას. ზოგჯერ ისინი ეხება, ერთი შეხედვით, ისეთ უმნიშვნელო საკითხებს, რომ მხოლოდ მკვლევარს მიაჩნია მათზე პასუხის მიღება საჭიროდ: რატომ რჩება ყავის შხეფების გაშრობის შემდეგ რგოლისებრი ფორმის ლაქა? ამ შეკითხვამ შესაძლოა, არსად მიგვიყვანოს. თუმცა, ამას ვერ იტყვით, ვიდრე პასუხს არ გაიგებთ. აღსანიშნავია, რომ მეცნიერმა, რომელიც ყავის შხეფებისგან დატოვებული ლაქებისფორმით იყო დაინტერესებული, გააკეთა აღმოჩენა სითხეების გარდაქმნაზე. ეს აღმოჩენა მნიშვნელოვანი იყო მისი სფეროსთვის და, ასევე, საღებავების მწარმოებელთათვისაც. ამდენად, ვინ იცის, სად მიგიყვანთ ისეთი შეკითხვა, როგორიცაა “რამდენ კატას ეძინა ალამოში ბრძოლის წინა ღამეს?" ეს წინასწარ ვერ გეცოდინებათ.

სინამდვილეში, მკვლევრში ყველაზე მნიშვნელოვანი ჩვეულებრივი მოვლენებისადმი განსაკუთრებული ინტერესის გაჩენის უნარია. ეს შეიძლება იყოს ისეთი საკითხები, როგორიცაა ყავის შხეფების რგოლების ფორმა; ან ის, თუ რატომ მოკლა შექსპირმა ლედი მაკბეტი სცენის მიღმა და არა სცენაზე; ან რატომ არ იზრდება წარბი ისევე გრძელი, როგორც თმა თავზე. გამოიმუშავეთ ჩვეულ გარემოში უჩვეულოს დანახვის უნარი და არასოდეს გამოგელევათ კვლევითი პროექტები სტუდენტობისას თუ სპეციალისტის რანგში.

თუ თემა არჩეული გაქვთ, გადადით 2.1.3 პუნქტზე, სადაც შეკითხვებს იხილავთ. თუ უკვე მომზადებული გაქვთ ერთი-ორი შეკითხვა, გადადით 2.1.4-ზე, რათა ისინი იქ ჩამოთვლილი კრიტერიუმების მიხედვითშეაფასოთ. თუ ჯერ ისევ თემის ძიებაში ხართ, ეს გეგმა დაგეხმარებათ.

### 2.1.1 ჩაეძიეთ თქვენთვის საინტერესო საკითხებს

თუ აარჩევთ თქვენი სფეროს შესაბამის ნებისმიერ თემას, დასვით შეკითხვები:

* რომელ თემებზე გაქვთ უკვე გარკვეული წარმოდგენა შეძენილი ან შეგიძლიათ მეტი გაიგოთ?
* რის შესახებ გსურთ, იცოდეთ მეტი? ადგილის? ადამიანის? დროის? საგნის? აზრის? პროცესის შესახებ?
* შეგიძლიათ,ინტერნეტში იპოვოთ სადისკუსიო ფორუმები თქვენთვის საინტერესო საკითხების შესახებ?
* თქვენს სფეროსთან დაკავშირებული რა საკითხები განგიხილავთ სხვებთან და შემდგომ აღმოგიჩენიათ, რომ ვერ ასაბუთებთ თქვენს შეხედულებებს კარგი არგუმენტებითა და ფაქტებით?
* თქვენს სფეროში, რომელი საკითხების გაგება უეჭირთ იმ ადამიანებს რომლებიც არ მიეკუთვნებიან თქვენს სფეროს?
* რა საკითხებზე მუშაობს თქვენი პროფესორი? სურს, რომ თქვენ გამოიკვლიოთ მისი ნაწილი? ნუ მოგერიდებათ ამის კითხვა.
* აქვსთუ არა თქვენს ბიბლიოთეკას კარგი რესურსები რომელიმე სფეროში? ჰკითხეთთქვენს პროფესორს ან ბიბლიოთეკარს.
* რომელი კურსების გავლას აპირებთ თქვენს სფეროში ან მის გარეთ? იპოვეთ?Mმოძებნეთ სახელმძღვანელო და გადახედეთ მას კვლევის შეკითხვების მოსაძებნად.
* თუ სამუშაოს მიღება გსურთ, რა სახის კვლევითი მოხსენება დაგეხმარებათ ამაში? დამსაქმებლები ხშირად ითხოვენ კანდიდატისგან ნაშრომის ნიმუშების წარმოდგენას.
* იდეებისთვისშეგიძლიათ, ასევე, მიმართოთ გამოქვეყნებულ ლიტერატურას.
* თვალი გადაავლეთ საკითხებს თქვენი სფეროს შესაბამის სპეციალურ საძიებლებში, მაგალითად, ფილოსოფოსის ინდექსში, გეოგრაფიულ აბსტრაქტებში, ქალთა საკითხების კვლევასთან დაკავშირებულმოხსენებებში და ა.შ. (ბიბლიოგრაფიაში თქვენი სფეროს შესაბამისი საკითხები მეორე
* კატეგორიაშია მოცემული).
* გადახედეთ ჟურნალს, სადაც განხილულია წლის საუკეთესო ნაშრომები
* თქვენს სფეროში (ბიბლიოგრაფიაში თქვენი სფეროს შესაბამისი საკითხები მეორე კატეგორიაშია მოცემული).

აკადემიური კვლევა გულისხმობს მის გაზიარებას. თუმცა, ცოდნა, რომელსაც კვლევის საშუალებით იღებთ, იმავდროულად, მნიშვნელოვანია მხოლოდ თქვენთვის. ამდენად, გამოიჩინეთ წინდახედულება: აარჩიეთ ისეთი პროექტი, რომელიც ერთი წლის შემდეგ გამოგადგებოდათ. თუმცა, ისიც გაითვალისწინეთ, რომ შესაძლოა, დიდხანს მოგიწიოთ პროექტზე მუშაობა. ასეთ შემთხვევაში, თემა საკმაოდ საინტერესო უნდა იყოს, რომ წარმატებით გაართვათ თავი მასთან დაკავშირებულ სირთულეებს.

### 2.1.2 გახადეთ თემა ადვილად მართვადი

თუ შეარჩევთ თემას, რომლის სახელი ენციკლოპედიის სტატიას ჰგავს 􏰜 ხიდები, ჩიტები, ნიღბები — იმდენ წყაროს იპოვით, რომ მათ გაცნობას, შეიძლება, მთელი ცხოვრება მოანდომოთ. შერჩეული თემიდან უნდა ამოჭრათ ადვილად მართვადი ნაწილი. ეს შეგიძლიათ გააკეთოთ ბიბლიოთეკაში წასვლამდე: დაავიწროეთ თემა; განსაზღვრეთ, თემაში კონკრეტულად რა გაინტერესებთ: მაგალითად, რის გამო აირჩიეთ ნიღბების თემა? ნიღბებთან დაკავშირებული რა კონკრეტული ასპექტი აღძრავს თქვენში ინტერესს? განიხილეთ თემა თქვენთვის ცნობილ რაიმე კონტექსტში, შემდეგ დაამატეთ სიტყვები და ფრაზები ამ ცოდნის ასახვისთვის:

* ნიღბები რელიგიურ ცერემონიებში
* ნიღბები, როგორც სიმბოლო ჰოპის ტომის რელიგიურ ცერემონიებში
* კერპთანიღბები, როგორც ციური სულების სიმბოლო ჰოპის ტომის

ნაყოფიერების ცერემონიებში

შესაძლოა, ვერ მოახერხოთ თემიდან კონკრეტული ასპექტის შერჩევა, ვიდრე მის შესახებ ლიტერატურის გაცნობას არ დაიწყებთ. ეს დროს მოითხოვს. ამდენად, ადრე შეუდექით კითხვას (ამ მოსამზადებელი სამუშაოს დიდი ნაწილის შესრულება ინტერნეტით შეგიძლიათ);

* თავდაპირველად ზოგად ენციკლოპედიაში მოიძიეთ თემის მიმოხილვა (ბიბლიოგრაფიაში იხილეთ პუნქტები მეორე კატეგორიაში გამოყენებული ზოგადი ხასიათის ლიტერატურის შესახებ); შემდეგ თემატურ ენციკლოპედიაში (მეორე კატეგორიაში იხილეთ პუნქტები თქვენს სფეროზე) გაეცანით მასალებს თემის შესახებ.
* გადაათვალიერეთ თემის შესახებ არსებული კვლევები (ჩვეულებრივ, კვლევები მითითებულია ენციკლოპედიის სტატიებში).
* ყოველწლიურ ბიბლიოგრაფიაში თვალი გადაავლეთ თქვენი თემის ქვესათაურებს (ბიბლიოგრაფიაში მეოთხე კატეგორიაში იხილეთ პუნქტები თქვენს სფეროზე). ეს თემის დასამუშავებლად საჭირო საკითხავი ლიტერატურის სიის შექმნაშიც დაგეხმარებათ.
* ინტერნეტში მოიძიეთ მასალები თემის შესახებ (მაგრამ ყურადღებით დააკვირდით მოძიებულ მასალებს; იხ. პუნქტი 3.4.3).

განსაკუთრებით სასარგებლოა თემები, რომლებიც იწვევს დისკუსიას:

ფიშერის მტკიცებით, “ჰელოუინის" ნიღბები გამოხატავს ბავშვების პირვანდელ შიშებს, მაგრამ ასეა კი ეს? შესაძლოა, ვერ შეძლოთ კამათის გადაჭრა, მაგრამ

შეძლებთ, გაიგოთ, როგორ წარიმართება ამგვარი დისკუსიები (მეტ ინფორმაციას ამ საკითხის შესახებ იხილავთ პუნქტში 3.1.2).

### 2.1.3 დასვით შეკითხვა თქვენს თემასთან დაკავშირებით

ეს გააკეთეთ არა მხოლოდ ერთხელ, საწყის ეტაპზე, არამედ, მთელი პროექტის განმავლობაში. დასვით შეკითხვები კითხვისას, განსაკუთრებით შეკითხვები როგორ და რატომ (იხ., აგრეთვე, პუნქტები 4.1.1, 4.1.2). მოსინჯეთ სხვა სახის შეკითხვებიც (კატეგორიები თავისუფალია და ნაწილობრივ ემთხვევა ერთმანეთს. ამდენად, ნუ იღელვებთ მათ გაცალკევებაზე).

1. დასვით შეკითხვა იმის თაობაზე, თუ როგორ ესადაგება თემა უფრო ფართო კონტექსტს (ისტორიულ, სოციალურ, კულტურულ, გეოგრაფიულ, ფუნქციურ, ეკონომიკურ და ა.შ.):

* როგორ ესადაგება თქვენს მიერ არჩეული თემა უფრო ვრცელ ისტორიას? რა ხდებოდა ნიღბებამდე? როგორ გაჩნდა ისინი? რატომ? რა ცვლილებები გამოიწვია ნიღბებმა სოციალური და გეოგრაფიული გარემოს სხვა ნაწილებში? როგორ და რატომ მოხდა ეს? რატომ დაიწყეს ნიღბების გამოყენება `ჰელოუინზე"? როგორ და რატომ გახდა ნიღბების წყალობით `ჰელოუინი" ამერიკაში შობის შემდეგ უდიდესი დღესასწაული?
* როგორხდება თქვენი თემა უფრო დიდი სისტემის მოქმედი ნაწილი? როგორ ასახავს ნიღბები კონკრეტული საზოგადოებების და კულტურების ღირებულებებს? რა დანიშნულება აქვს ნიღაბს ჰოპის ტომის ცეკვებში? საშინელებათა ფილმებში? კოსტუმირებულ მეჯლისებზე? შენიღბვის გარდა, კიდევ რა მიზნით გამოიყენება ნიღაბი? რა ზეგავლენა მოახდინა ტრადიციულ ორნამენტებზე `კაჩინების" ნიღბებზე მზარდმა მოთხოვნამ?
* რით ჰგავს და რით განსხვავდება თქვენი თემა სხვა მსგავსი თემებისგან? როგორ განსხვავდება ამერიკელ ინდიელთა ცერემონიებში გამოყენებული ნიღბები იმ ნიღბებისგან, რომლებსაც აფრიკის მკვიდრი მოსახლეობა იყენებს? რა საერთო აქვს `ჰელოუინის" ნიღაბს მარდი გრასის ნიღბებთან? რა საერთო აქვს ნიღაბსა და პლასტიკურ ქირურგიას?

2. დასვით შეკითხვები თავად საკითხის, როგორც დამოუკიდებელი ერთეულის ხასიათზე:

* როგორ შეიცვალა თქვენი თემა დროთა განმავლობაში? რატომ? რა არის მისი მომავალი? როგორ შეიცვალა `ჰელოუინის" ნიღბები? რატომ? როგორ შეიცვალა ამერიკელ ინდიელთა ნიღბები? რატომ?
* როგორ ერთიანდება თქვენი თემის ნაწილები მთლიან სისტემად? ნიღბის რა ნაწილებია ყველაზე მნიშვნელოვანი ჰოპის ტომთა ცერემონიებში? რატომ? რატომ ფარავს ზოგიერთი ნიღაბი მხოლოდ თვალებს? რატომ არის ასე ცოტაის ნიღაბი, რომელიც მხოლოდ სახის ქვედა ნახევარს ფარავს?
* თქვენი თემის რამდენი განსხვავებული კატეგორია არსებობს? “ჰელოუინის" ნიღბების რა სახეები არსებობს? რა თვისებები აქვს ნიღბებს? რა ფუნქციები აქვს `ჰელოუინის" ნიღბებს?

3. აქციეთ დადებითი შეკითხვები უარყოფითად: რატომ არ გახდა ნიღბები შობის დღესასწაულის ნაწილი? რატომ არ განსხვავდება ამერიკელ ინდიელთა ნიღბები აფრიკის მკვიდრი ტომების ნიღბებისგან? ჩვეულებრივ, ნიღბის რა ნაწილები არ არის მნიშვნელოვანი რელიგიურ ცერემონიებში?

4. დასვით დისკუსიის გამომწვევი შეკითხვები: რატომ არის გავრცელებული ნიღბები აფრიკის ტომთა რელიგიებში, მაგრამ არა - დასავლეთში? რატომ მოსწონთ ბავშვებს “ჰელოუინის" ნიღბების ტარება ზრდასრულების დიდ ნაწილზე მეტად? რატომ არ ატარებენ კამუფლაჟით შემოსილი მონადირეები ნიღბებს?

5. დასვით შეკითხვები “რა იქნებოდა, რომ?": რა იქნებოდა, თქვენი თემა საერთოდ რომ არ არსებულიყო, ან გამქრალიყო, ან ახალ კონტექსტში აღმოჩენილიყო? რა იქნებოდა, უსაფრთხოების გარდა, სხვა მიზნით ნიღაბი არასოდეს არავის რომ არ გაეკეთებინა? რა იქნებოდა, ხალხში ყველა ნიღბებით რომ დადიოდეს? რა იქნებოდა, ფილმები და ტელევიზია ბერძნული სპექტაკლების მსგავსი რომ ყოფილიყო და ყველა მსახიობი ნიღბით გამოსულიყო? რა იქნებოდა, უცნობთან პაემანზე ნიღბების ტარება ჩვეულება რომ ყოფილიყო? საქორწინო ცერემონიებზე? დაკრძალვებზე?

6. დასვით შეკითხვები, რომლებიც წყაროსგან განსხვავებულ აზრს გამოხატავს: თუკი გამოყენებულ ლიტერატურაში მოცემულია მტკიცება, რომელიც, თქვენი აზრით, სუსტად არის დასაბუთებული ან თუნდაც მცდარია, შეკითხვის სახით ჩამოაყალიბეთ საწინააღმდეგო აზრი (იხ., აგრეთვე, პუნქტი 4.1.2). მარტინეზი აცხადებს, რომ საკარნავალო ნიღბები შესანიშნავ შესაძლებლობას აძლევს ადამიანს, დააღწიოს თავი საზოგადოებაში დამკვიდრებულ წესებს. თუმცა, ჩემი აზრით, რელიგიური ნიღბები იმავდროულად შესაძლებლობას აძლევს ადამიანს, გაერიდოს მატერიალურ სამყაროს და გადაინაცვლოს სულიერში.არსებობსიმის უფრო ნათელიმაგალითი, რომ ყველა ნიღაბი ალტერნატიული საზოგადოებრივი და სულიერი ცხოვრების შეგრძნებას ქმნის?

7. დასვით შეკითხვები, რომლებიც აძლიერებს დასკვნებს: თუ წყაროში წარმოდგენილია დებულება, რომელიც თქვენი აზრით, დამაჯერებელია, დასვით შეკითხვები, რომლებიც აფართოებს მის მასშტაბს (იხ., აგრეთვე,პუნქტი 4.1.1). ელიასი გვიჩვენებს, რომ კოსტუმირებულმა მეჯლისებმა პოპულარობა მოიპოვა მეთვრამეტე საუკუნის ლონდონში საზოგადოებრივ მობილურობასთან დაკავშირებული მღელვარების საპასუხოდ. ევროპის სხვა ქვეყნების დედაქალაქებშიც იგივე მღელვარებით იყო გამოწვეული მსგავსი ტენდენცია? შეგიძლიათ, აგრეთვე, დასვათ შეკითხვა, რომელიც დამატებითი ფაქტებით ამყარებს იმავე დასკვნას. ელიასი მთლიანად გამოქვეყნებული ლიტერატურით ამყარებს საკუთარ განცხადებას კოსტუმირებული მეჯლისების შესახებ. დასტურდება თუ არა ეს განცხადება ისეთ გამოუქვეყნებელ ლიტერატურაში არსებული ფაქტებით, როგორიცაა წერილები და დღიურები?

8. დასვით იმ შეკითხვების ანალოგიური შეკითხვები, რომლებიც სხვებმა დასვეს მსგავსი თემების შესახებ. სმითმა გეტისბურგის ბრძოლა ეკონომიკურ ჭრილში გააანალიზა. რას მოგვცემდა ალამოს ბრძოლის ეკონომიკური ანალიზი?

9. მოძებნეთ შეკითხვები, რომლებიც სხვა მკვლევრებმა დასვეს, თუმცა პასუხი არ გაუციათ. ჟურნალის არაერთი სტატია სრულდება ღია ტიპის შეკითხვებით, რომელსაც ერთი-ორი აბზაცი უჭირავს. იქ, ასევე, იპოვით მოსაზრებებს შემდგომი კვლევისთვის და ა.შ. შესაძლოა, ვერ შეძლოთ ყველა რეკომენდებული კვლევის ჩატარება, მაგრამ შეგიძლიათ, იქიდან რაღაც საკითხი ამოიღოთ.

10. იპოვეთ ინტერნეტ-ფორუმი თქვენს თემაზე, თვალი გადაავლეთ, წაიკითხეთ დიალოგები, რათა გაიგოთ, რა სახის შეკითხვებზე მსჯელობენ ფორუმის მონაწილეები. თუ ვერ პოულობთ ფორუმს საძიებო სისტემის მეშვეობით, მიმართეთ პროფესორს ან ესტუმრეთ თქვენი სფეროს პროფესიული ორგანიზაციების ინტერნეტ-გვერდებს.მოძებნეთ შეკითხვები, რომლებიც საინტერესოა თქვენთვის. შეგიძლიათ, აგრეთვე, შეკითხვა დასვათ ფორუმზე, თუკი ის ძალიან კონკრეტული და ვიწროა. თუმცა,ჯერგაარკვიეთ, დასაშვებია თუ არა იქ სტუდენტების მიერ შეკითხვის დასმა.

### 2.1.4 შეაფასეთ დასმული შეკითხვები

ყველა პასუხი ერთნაირად გამოსადეგი არ არის. ამდენად, შეაფასეთ თქვენი შეკითხვები და გვერდზე გადადეთ ისინი, რომლებითაც, სავარაუდოდ, ვერ მიიღებთ საინტერესო პასუხებს. თუ ქვემოთ მოცემული პირობები კმაყოფილდება, კიდევ ერთხელ დაფიქრდით.

1. შეკითხვაზე პასუხის გაცემა ძალიან მარტივად შეგიძლიათ.

* შეგიძლიათ მოიძიოთ პასუხი: რომელ ნიღბებს იყენებენ ნავაჰოს ცეკვებში?
* შეგიძლიათ რეზიუმე გააკეთოთ წყაროს მიხედვით: რას ამბობს ფიშერი ნიღბების და შიშების შესახებ?

2. ვერ პოულობთ კარგ ფაქტებს პასუხის გასამყარებლად.

* არ არსებობს შესაბამისი ფაქტები: არის თუ არა მაიას ნიღბები უცხოპლანეტელების ხატის მიხედვით არის შექმნილი?
* შეკითხვა შეეხება უპირატესობის მინიჭებას ან გემოვნებას: ბალის ტომთა ნიღბები უფრო ლამაზია თუ მაიას ტომის ნიღბები?
* უნდა წაიკითხოთ ძალიან ბევრი წყარო-ლიტერატურა: როგორ მზადდება ნიღბები? საუკეთესო დამადასტურებელი ფაქტების მოსაძიებლად არ გსურთ უთვალავი რაოდენობის მოხსენების გაცნობა (ასეთ სიტუაციაში მაშინ აღმოჩნდებით, როცა თქვენი კითხვა ძალიან ზოგადია).
* ვერ პოულობთ წყაროებს, რომლებიც თქვენი მკითხველის აზრით მნიშვნელოვანია. პროექტი უმაღლესი სამეცნიერო ხარისხის მოსაპოვებლად რომც არ იყოს განხორციელებული, მკითხველი მაინცელის, რომ იმუშავებთ არსებული წყაროებიდან საუკეთესოებზე; თეზისის ან სადისერტაციო ნაშრომის შემთხვევაში აღნიშნული ასპექტი წყაროების შესახებ ძალიან მნიშვნელოვანია. თუ ვერ მოიპოვებთ ამ წყაროებს, მოიფიქრეთ სხვა შეკითხვა.

3. არ შეგიძლიათ პასუხის დამაჯერებლად უარყოფა

* პასუხი თავისთავად ცხადია, რადგან, ფაქტები ამყარებს მას. რამდენად

მნიშვნელოვანია ნიღბები ინუიტების კულტურაში? პასუხი თვალსაჩინოა: ძალიან მნიშვნელოვანი. თუ ვერ ახერხებთ დებულების უარყოფას, მაშინ აზრი არ აქვს მის დამტკიცებას (მეორეს მხრივ, იმ მკვლევრებმა, რომლებმაც კითხვის ნიშნის ქვეშ დააყენეს ერთი შეხედვით თავისთავად ცხადი მტკიცება 􏰜 მაგალითად, რომ მზე დედამიწის გარშემო ბრუნავს და გაბედეს, დაემტკიცებინათ საპირისპირო, მსოფლიო აღიარება მოიპოვეს).

უარს ნუ იტყვით შეკითხვაზე იმის გამო, რომ, თქვენი აზრით, ვინმეს უკვე დაუსვამს ის. ვიდრე არ გაიგებთ, ისე ეძებეთ პასუხი მასზე, თითქოს პირველად სწორედ თქვენ სვამთ ამ შეკითხვას. იმ შემთხვევაშიც კი, თუკი ვინმეს გაცემული აქვს პასუხი ამ შეკითხვაზე, შესაძლოა, უკეთესი მოიფიქროთ, ან თუნდაც ახალი კუთხით წარმოაჩინოთ ის. ფაქტობრივად, ჰუმანიტარულ და სოციალურ მეცნიერებებში საუკეთესო შეკითხვებზე, როგორც წესი, არსებობს ერთზე მეტი კარგი პასუხი. აგრეთვე, შეგიძლიათ, პროექტად აირჩიოთ სხვადასხვა პასუხების შედარება და მათ შორის განსხვავებების წარმოჩენა, ასევე, საუკეთესო პასუხის დასაბუთებაც (იხ. 6.2.5).

მაშასადამე, უნდა იპოვოთ შეკითხვა, რომელზეც გსურთ პასუხის გაცემა. ძალიან ბევრ სტუდენტს, როგორც საბაკალავრო დონეზე, ისევე, განათლების შემდგომ საფეხურებზე მიაჩნია, რომ განათლების მიზანია, დავიმახსოვროთ სხვების მიერ გაცემული პასუხები. ესასე არ არის. განათლება მიზნად ისახავს საკუთარ შეკითხვებზე საკუთარი პასუხების მოძიების უნარის გამომუშავებას. ამისათვის უნდა ისწავლოთ საკითხების გამოვლენა, უნდა დაინტერესდეთ მათით, განსაკუთრებით, ისეთი საკითხებით, რომლებიც, ერთი შეხედვით, ძალიან ჩვეულებრივია.

## 2.2 წარმოადგინეთ რამდენიმე სამუშაო პასუხი

ვიდრე პროექტის შემდგომ ეტაპებზე გადახვალთ, სცადეთ, გაიაროთ კიდევ ერთი ნაბიჯი, რასაც ზოგიერთი დამწყები მკვლევარი ერიდება, მაგრამ, როგორც წესი, გამოცდილი მკვლევრები ამ ეტაპს, ჩვეულებრივ, გადიან. შეკითხვის განსაზღვრის შემდეგ, წარმოიდგინეთ დამაჯერებელი პასუხები, განურჩევლად იმისა, ისინი ზედაპირული იქნება თუ ჰიპოთეტური.ამ ეტაპზე ნუ იფიქრებთ იმაზე, არის თუ არა პასუხი სწორი. ამას მოგვიანებით გააკეთებთ.

მაგალითად, ვთქვთ, სვამთ შეკითვას: რატომ იყენებენ ზოგიერთ რელიგიურ ცერემონიაში ნიღბებს, სხვებში კი - არა? შეგიძლიათ, ივარაუდოთ,რომ:

შესაძლოა, კულტურებში, სადაც ბევრი სულია, მათ გასარჩევად ნიღბები სჭირდებათ.

შესაძლოა, ნიღბები, ჩვეულებრივ, იმ კულტურებში გამოიყენება, სადაც რელიგია და მედიცინა შერწყმულია.

შესაძლოა, შუა აღმოსავლეთის ქვეყნებში წარმოშობილ რელიგიებზე ზეგავლენა მოახდინა ებრაელების მიერ კერპთაყვანისმცემლობის აკრძალვამ.

ზოგადი პასუხითაც კი შეიძლება, მივიღოთ რაღაც, რისი შესწავლაც მნიშვნელოვანია:

შესაძლოა, ეს დაკავშირებულია ნიღბების დანიშნულებასთან კულტურის არარელიგიურ სფეროებში.

სცადეთ, წარმოიდგინოთ ერთი დამაჯერებელი პასუხი მაინც, მიუხედავად იმისა, რამდენად ნაადრევი თუ ჰიპოთეტურია ის. თუ ვერ შეძლებთ მის დასაბუთებას ხანგრძლივი კვლევის შედეგად, შეგიძლიათ, თქვენი ნაშრომი ააწყოთ იმის გარშემო, რატომ გეჩვენებოდათ ერთ დროს ეს პასუხი მიზანშეწონილად, რომ პასუხი მცდარი აღმოჩნდა და არ ღირს ამ შეკითხვის შესწავლაზე სხვა მკვლევრების დროის ხარჯვა. ეს, თავისთავად, შესაძლოა, ღირებული ინფორმაცია იყოს თემის შესახებ მსჯელობისას (იხ. პუნქტები 10.1.1 􏰜 10.1.2, სადაც ნახავთ, როგორ უნდა გამოიყენოთ ერთ დროს აშკარად კარგი იდეა, რომელიც შემდეგ მცდარი აღმოჩნდა).

ეძებეთ ორი ან სამი დამაჯერებელი პასუხი. იმ შემთხვევაშიც კი, თუ რომელიმე ერთს ანიჭებთ უპირატესობას, შეგიძლიათ,ის სხვა პასუხებს შეადაროთ და ამით გააუმჯობესოთ თქვენი დასკვნები. ნებისმიერ შემთხვევაში, ვერ აჩვენებთ, რომ თქვენი პასუხი სწორია, თუ ვერ აჩვენეთ, რატომ არის სხვა პასუხები მცდარი. პროექტის ადრეულ ეტაპზეც კი თქვენი პასუხები მაქსიმალურად მკაფიოდ და სრულად დაწერეთ. ძალიან იოლია, იფიქროთ, რომ რამეზე მკაფიო წარმოდგენა გაქვთ მაშინ, როდესაც ეს ასე არ არის. ბუნდოვანი იდეის დახვეწის საუკეთესო გზა მისი ქაღალდზე გადატანა ან სულაც იმის აღმოჩენაა, რომ ამის გაკეთება არ შეგიძლიათ.

### 2.2.1 განაზღვრეთ სამუშაო ჰიპოთეზა

თუკი ერთი პასუხი პერსპექტიულია, უწოდეთ მას თქვენი სამუშაო

ჰიპოთეზა და კვლევის განმავლობაში ამ პასუხით იხელმძღვანელეთ. რა თქმა უნდა, დამამტკიცებელი ფაქტების მოძიება მხოლოდ შეკითხვით ხელმძღვანელობითაც შეგიძლიათ, ვინაიდან ნებისმიერი შეკითხვა ზღუდავს დამაჯერებელი პასუხების რაოდენობას. თუმცა, ყველაზე ადრეული სამუშაო ჰიპოთეზაც კი გეხმარებათ გარკვეული საკითხების წინასწარ განსაზღვრაში, განსაკუთრებით,ჰიპოთეზისდასასაბუთებლად საჭირო ფაქტების ხასიათის განსაზღვრაში. ციფრები დაგჭირდებათ,ციტატები, დაკვირვებების შედეგები, სურათები თუ ისტორიული ფაქტები? კიდევუფრო მნიშვნელოვანია, რა სახის ფაქტები დაამტკიცებს თქვენი ჰიპოთეზის მცდარობას.გაეცით პასუხები ამ შეკითხვებს და გეცოდინებათ, რა მონაცემები მოძებნოთ და შეინახოთ. ფაქტობრივად, ვიდრე ჰიპოთეზას არ შექმნით, არ გეცოდინებათ, შეესაბამება თუ არა მნიშვნელოვან შეკითხვას მონაცემები, რომლებსაც აგროვებთ.

თუ ვერ მოიფიქრეთ სამუშაო ჰიპოთეზა, სცადეთ შეცვალოთ შეკითხვა. გადახედეთ საკვლევი შეკითხვების სიას და მოძებნეთ შეკითხვა, რომელზეც შეძლებთ პასუხის გაცემას. თუ ეს ნაბიჯი გამოტოვეთ, დაუბრუნდით 2.1.3 პუნქტს. შეგიძლიათ, აგრეთვე, ახალი თემა აარჩიოთ. მოკლევადიან პერსპექტივაში ამით დროს დაკარგავთ, თუმცა, შესაძლოა, თავიდან აიცილოთ პროექტის წარუმატებულად დასრულება. თუ მუშაობთ თეზისზე ან დისერტაციაზე, კითხვის და ფიქრის პროცესში შეგიძლიათ, მოიცადოთ, რომ უფრო კარგად ჩამოაყალიბოთ ჰიპოთეზა, მაგრამ პროექტის შემდგომ ეტაპებზე არ გადახვიდეთ მანამ, ვიდრე შესაძლო პასუხის მონახაზი მაინც არ გექნებათ განსაზღვრული.

არავითარ შემთხვევაში არ გადადოთ ჰიპოთეზის განსაზღვრაზე ფიქრი მოხსენების შავი ვარიანტის წერის, ან,კიდევ უარესი, ნაშრომის თითქმის დასრულების ეტაპისთვის. შესაძლებელია, შეკითხვაზე საუკეთესო პასუხი ვერ გამონახოთ, ვიდრე მოხსენების ბოლო გვერდს არ დაწერთ: წერა, გადამუშავებაც კი, თავისთავად აღმოჩენას გულისხმობს. უბრალოდ, ნუ მოიცდით მოხსენების სრულად დამთავრებამდე,რომ რაიმე პასუხზე დაიწყოთ ფიქრი.

2.2.2 ყურადღებით მოეკიდეთ სამუშაო ჰიპოთეზასთან დაკავშირებულ რისკებს

მიზანშეწონილი არ არის საბოლოო პასუხის ძალიან მალე განსაზღვრა. თუმცა, მრავალი ახალბედა და ზოგიერთი გამოცდილი მკვლევარი თავს იკავებს პროექტის ადრეულ ეტაპზე რაიმე სამუშაო, თუნდაც მხოლოდ გონებაში არსებული, ჰიპოთეზის განხილვისგან, ვინაიდან ეშინიათ მათი აზროვნება მიკერძოებული არ გახდეს. ამის გარკვეული რისკი არსებობს.თუმცა, სამუშაო ჰიპოთეზამ არ უნდა შეგიშალოთ ხელი უკეთესი ჰიპოთეზის განსაზღვრაში.ყველაზე ობიექტური მეცნიერიც კი ატარებს ექსპერიმენტს, რომ გამოსცადოს სულ რამდენიმე მოსალოდნელი შედეგი, ხშირად მხოლოდ ერთიც კი. ფაქტობრივად, მკვლევრებს მუდამ აქვთ გონებაში ჰიპოთეზა, მაგრამ მას საჯაროდ არ აცხადებენ იმის შიშით, რომ მცდარი აღმოჩნდება.

სამუშაო ჰიპოთეზა მხოლოდ მაშინაა რისკთან დაკავშირებული, თუ გაბრკოლებთ უკეთესი ჰიპოტეზის მოფიქრებაში ან თუ ფაქტების სიჯიუტის გამო ვერ ახერხებთ მის უკუგდებას. ამდენად, როგორც ყველა ურთიერთობაში, ძალიან ძლიერ ნუ ჩაეჭიდებით თქვენს პირველ ჰიპოთეზას: რაც უფრო მეტად მოგწონთ, მით უფრო გაგიჭირდებათ მისი ნაკლოვანებების დანახვა. მიუხედავად აღნიშნული რისკისა, უმჯობესია,მუშაობა ხარვეზებიანი ჰიპოთეზით დაიწყოთ, ვიდრე მის გარეშე.

### 2.2.3 თუ ვერ პოულობთ პასუხს, დაასაბუთეთ შეკითხვის მართებულობა

იმდენს ვმსჯელობთ შეკითხვებზე, შესაძლოა, იფიქროთ, რომ თქვენი პროექტი წარუმატებელი იქნება, თუკი პასუხს ვერ გასცემთ თქვენს შეკითხვას. სინამდვილეში, ძალიან მნიშვნელოვანი კვლევა განმარტავს, რატომ უნდა დაისვას შეკითხვა, რომელიც არავის დაუსვამს, მიუხედავად იმისა, რომ მკვლევარი ვერ პასუხობს მას: ხედავს თუ არა კუ სიზმრებს? რატომ არის მთქნარება გადამდები, ძილის სურვილი კი - არა? ან არის კი გადამდები? ასეთ მოხსენებებში აქცენტი გაკეთებულია იმაზე, თუ რატომ არის შეკითხვა მნიშვნელოვანი და როგორი შეიძლება იყოს კარგი პასუხი. შესაძლოა, აღმოაჩინოთ, რომ ვიღაცას გაცემული აქვს პასუხი თქვენს შეკითხვაზე, თუმცა არასრულად ან სულაც, თუ გაგიმართლათ, მცდარად. თუ სწორ პასუხს ვერ პოულობთ, მკითხველს იმით ეხმარებით, რომ უჩვენებთ ფართოდ აღიარებული პასუხის სიმცდარეს (იხილეთ პუნქტი 10.1.2, რათა გაიგოთ, როგორ გამოიყენოთ ეს გეგმა თქვენს შესავალში).

კრიტიკული აზროვნება, რომელიც ნებისმიერ პროფესიაში დაგჭირდებათ, გივითარდებათ მხოლოდ მაშინ, როდესაც შეკითხვას შეკითხვაზე სვამთ. ფაქტობრივად, გამოცდილი მკვლევრებისთვის ცნობილია, რომ უმეტეს საკითხებს ან საერთოდ არ გააჩნია, ან ძალიან ცოტა საბოლოო პასუხი აქვს, ვინაიდან არ არსებობს საბოლოო შეკითხვები. მათ იციან, რომ ისევე მნიშვნელოვანია ახალი შეკითხვის დასმა, როგორც ძველზე პასუხის გაცემა და რომ ერთ დღეს მათი ახალი შეკითხვაცმოძველდება და ახალი მკვლევრის კიდევ უფრო ახალი შეკითხვის საფუძველი გახდება.

თქვენი საქმეა გახდეთ ისახალი მკვლევარი.

## 2.3 ააგეთ “ანგარიშის დაფა", რომლის დახმარებითაც დაგეგმავთ და წარმართავთ მუშაობას

მოკლე მოხსენებისთვის შესაძლოა, არ დაგჭირდეთ დეტალური გეგმა და საკმარისი იყოს მონახაზის გაკეთება. ვრცელი პროექტისთვის კი, ჩვეულებრივ, დაგჭირდებათ მეტი დაგეგმვა, განსაკუთრებით, თუ საქმე თეზისს ან დისერტაციას ეხება. ჩვეულებრივ, პირველი გეგმა, რომელიც მოგაფიქრდებათ, არის მონახაზი, სადაც ჩაწერთ I და II და "ა" და "ბ" და ა.შ.ეტაპებს (იხ. 23.4.2). თუ გირჩევნიათ მონახაზის გამოყენება, ასეც მოიქეცით, განსაკუთრებით, თუკი თქვენი პროექტი შედარებით პატარაა.საქმე იმაშია, რომ მონახაზის დახმარებით მუშაობისას შეიძლება,მოგიხდეთ ძალიან ბევრი რამის ძალიან ადრე დაკონკრეტება და მოხსენების საბოლოო სახით იქამდე ჩამოყალიბება, ვიდრე მას კარგად გაიაზრებდეთ და დაფიქრდებოდეთ.

ამ რისკის თავიდან ასაცილებლად ბევრი მკვლევარი, მათ შორის აკადემიური სფეროს გარეთ მოღვაწე მკვლევრები,ვრცელი მოხსენებების გეგმას “დაფაზე" აგებენ. “დაფა" არის მონახაზის მსგავსი გეგმა, რომელიც რამდენიმე გვერდზეა გაშლილი და სადაც ბევრი სივრცეა დატოვებული მუშაობის პროცესში მონაცემების და იდეების დასამატებლად. ,,ანგარიშისდაფის" გამოყენება მონახაზით მუშაობაზე მოქნილი მეთოდია: მისი დახმარებით შეგიძლიათ, დაგეგმოთ ფაქტების მოძიება, ჩამოაყალიბოთ არგუმენტი, შექმნათ შავი ნაწერის პირველი ვარიანტი და გამოსცადოთ საბოლოო ნაწერი. ხაზებისგან განსხვავებით, რომლებიც მონახაზში გამოიყენება, შეგიძლიათ ფიზიკურად გადააადგილოთ დაფის გვერდები და არ მოგიწიოთ ყოველ ჯერზე ახალი გეგმის ამობეჭდვა, როდესაც ახალ წყობას ცდით. შეგიძლიათ, მისი გვერდები კედელზე გააკრათ, დააჯგუფოთ დაკავშირებული გვერდები და მცირე ნაწილები დიდ ნაწილებთან დააკრათ, რომ შექმნათ თქვენი პროექტის “სურათი", რომელიც მთლიანობაში გიჩვენებთ გეგმას და ასახავს, როგორ მიდიხართ წინ გეგმის განხორციელებისკენ.

### 2.3.1 ჩამოაყალიბეთ შეკითხვა და სამუშაო ჰიპოთეზა

“დაფის" დასაწყებად პირველი გვერდისზედა ნაწილში რაც შეიძლება

ზუსტად დასვით თქვენი შეკითხვა და სამუშაო ჰიპოთეზა. შემდეგ დაამატეთ დამაჯერებელი ვარიანტები, რაც დაგეხმარებათ, უფრო მკაფიოდ დაინახოთ მისი სუსტი და ძლიერი მხარეეები.მათზე ფიქრისას დაამატეთ ახალი ჰიპოთეზა და გადახაზეთ ისინი, რომელთა სიმცდარესაც დაადასტურებთ. უარყოფილი ჰიპოთეზები შეინახეთ, რადგან შესაძლოა, მოახერხოთ ერთ-ერთი მათგანის შესავალში გამოყენება (იხ. 10.1.1).

### 2.3.2 ჩამოაყალიბეთ თქვენი მიზეზები

თითოეული გვერდის ზედა ნაწილში ჩაწერეთ ცალკეული მიზეზი, რომელსაც შეუძლია თქვენი საუკეთესო ჰიპოთეზის გამყარება, იმ შემთხვევაშიც კი, თუკი მხოლოდ ერთი ან ორი ჰიპოთეზა გაქვთ განსაზღვრული (მიზეზების შესახებ დამატებითი ინფორმაცია იხ. პუნქტში 5.4.2). წარმოიდგინეთ, თითქოს მეგობარს უხსნით თქვენს პროექტს. ამბობთ, მსურს ვაჩვენო, რომ ალამოს ისტორიებმა ზეგავლენა მოახდინა ტეხასის ინდივიდუალური თვითმყოფადობის განვითარებაში და თქვენი მეგობარი გეკითხებათ, რატომ ფიქრობ ასე? თქვენი არგუმენტაცია არის ზოგადი განცხადებები, რომლებსაც წარმოადგენთ თქვენი პასუხის დასასაბუთებლად: პირველ რიგში, ისტორიებმა დაამახინჯა ფაქტები, რათა ხაზი გასმოდა იმას, რაც უმნიშვნელოვანესი გახდა ტეხასის თვითმყოფადობაში; მეორე, ისტორიები პირველად იქნა გამოყენებული იმის საჩვენებლად, რომ ტეხასი (და `ველური დასავლეთი") ახალი სახის საზღვარი იყო; მესამე, ... და ა.შ.

თუ მხოლოდ ერთი ან ორი ვარაუდი გაფიქრდებათ (როგორც წესი, საჭირო იქნება მეტი ვარაუდის მოყვანა), გვერდების ზედა ნაწილში დააკარით ვარაუდი 3: რაიმე ალამოს ისტორიების შესახებ, რის გამოც ტეხასელებს განსაკუთრებულად მიაჩნიათ თავი. თუ იცით მხოლოდ ის, როგორ გსურთ,ვარაუდმაგაამყაროს თქვენი პასუხი, მოიყვანეთვარაუდი 4: რაღაც იმის საჩვენებლად, რომ ალამოს ისტორიები იყო იმაზე მეტი, ვიდრე, უბრალოდ, მითი. თითოეული ვარაუდი, ცხადია, უნდა გამყარდეს.ამდენად, თითოეულისთვის დასვით შეკითხვა: რატომ ვფიქრობ ასე? რა ფაქტის მოყვანა დამჭირდება ამის დასამტკიცებლად? ეს დაგეხმარებათ იმაში, რომ თქვენი კვლევის პროცესი ფაქტების ძიებაზე მიმართოთ (იხ. 2.3.3 და 5.4.2).

თუ თქვენთვის ესა თუ ის თემა ახალია ან პროექტის ადრეულ ეტაპზე იმყოფებით, ვარაუდად შესაძლოა, გამოიყენოთ ცოდნაზე დაფუძნებული დაშვება, რომელსაც შემდგომ შეცვლით; თუ ასე არ მოხდა, შესაძლოა, არ იყავით საკმარისად თვითკრიტიკული. მიუხედავად ამისა, ვარაუდების სია, განურჩევლად იმისა, თუ რამდენად სავარაუდოა ის, კვლევის წარმართვის საუკეთესო ჩარჩოა. ამასთან, აზროვნების კონცენტრირების თვალსაზრისით, დანამდვილებით სჯობს ვარაუდების საერთოდ არქონას.

### 2.3.3 ჩაწერეთ, რა სახის მტკიცებულელები უნდა მოიძიოთ

თითოეული სფეროსთვის სასურველია კონკრეტული სახის ფაქტები, ციფრები, ციტატები, დაკვირვებები, ისტორიული ფაქტები, სურათები, და ა.შ. ამდენად, ჩაინიშნეთ, რა სახის ფაქტები დაგჭირდებათ თითოეული არგუმენტის გასამყარებლად. ისიც კი წარმოიდგინეთ, როგორი იქნებოდა ყველაზე დამაჯერებელი დამამტკიცებელი საბუთი. თუ ვერ განსაზღვრავთ, რა სახის ფაქტი დაგჭირდებათ, ცარიელი დატოვეთ გვერდის ეს ნაწილი, შემდეგ გაეცანით მეორად წყაროებს, რომ ნახოთ, რა სახის ფაქტებს ანიჭებენ უპირატესობას მკვლევრები თქვენს სფეროში (იხ. 3.1.2).

### 2.3.4 შეხედეთ მთლიან გეგმას

განალაგეთ გვერდები მაგიდაზე ან გააკარით კედელზე. შემდეგ დადექით მოშორებით და დააკვირდით თანმიმდევრობას.როდესაც გეგმავთ პირველ შავ ნაწერს, მისი ნაწილები გარკვეული თანმიმდევრობით უნდა დაალაგოთ. ასე რომ, ახლავე შეგიძლიათ, დაიწყოთ მასზე ფიქრი. ხედავთ ლოგიკას თანმიმდევრობაში? მიზეზი და შედეგი? თხრობის დრო? ფარდობითი მნიშვნელობა? კომპლექსურობა? სიგრძე? (თანმიმდევრობასთან დაკავშირებული დამატებითი პრინციპები იხ. პუნქტში 6.2.5).მოსინჯეთ სხვადასხვა თანმიმდევრობა. ეს `დაფა" არ არის თქვენი საბოლოო გეგმა; ის, უბრალოდ, ინსტრუმენტია თქვენი აზროვნების წარსამართად და შედეგების ჩამოსაყალიბებლად.

როდესაც გვერდს ავსებთ, სცადეთ შესაბამისი ნაწილის შავი პირის შექმნა, ვინაიდან პროექტის თითოეულ ეტაპზე შესაძლებელია აზრების ქაღალდზე გადატანით აზროვნების გაუმჯობესება.

ერთ დღეს, როდესაც თავისუფალი დრო გექნებათ, შეგიძლიათ, გადახედოთ წყაროებს, წაიკითხოთ მხოლოდ ის ლიტერატურა, რაც თქვენ გაინტერესებთ. ასეთი შემთხვევითი დათვალიერებით კვლევის მნიშვნელოვანი კვანძები გახსნილა. თუმცა, თუ მოხსენება, დაახლოებით, ერთი თვის ვადაში უნდა იყოს მზად, იდეის მოსვლას ვერ დაელოდებით; დაგეგმვა უნდა დაიწყოთ. `დაფა" არის მარტივი და საიმედო ხერხი, რომელიც გეგმის შემუშავებაში დაგეხმარებათ.

## 2.4 წერაზე მომუშავე მხარდამჭერი გუნდის ჩამოყალიბება

სამეცნიერო კვლევის ნაკლოვანი მხარე მისი იზოლირებულობაა. თუ არ ჩავთვლით ჯგუფურ პროექტებს, სამეცნიერო კვლევის დროს უმეტესწილად დამოუკიდებლად კითხულობთ, აზროვნებთ და წერთ. თუმცა, აუცილებელი არ არის, ასე იყოს, ყოველ შემთხვევაში, მთელი პროცესის განმავლობაში მაინც.მოძებნეთ ვინმე, გარდა თქვენი პროფესორის ან ხელმძღვანელისა, რომელიც გესაუბრებათ თქვენს წინსვლაზე, გადახედავს თქვენს სამუშაო ვარიანტებს, იმასაც გეტყვით, რამდენი დაგიწერიაო. ეს შეიძლება იყოს მეგობარი.თუმცა, პირველ რიგში, ეცადეთ,სხვა ავტორი მოძებნოთ, რომ შეძლოთ ერთმანეთის იდეებისა და სამუშაო ვერსიებისირგვლივ მსჯელობა.

კიდევ უფრო უკეთესია წერაზე მომუშავე ოთხი ან ხუთი ადამიანისგან შემდგარი გუნდი.გუნდის წევრები საკუთარ პროექტებზე მუშაობენ და რეგულარულად მართავენ შეხვედრებს, რათა იმსჯელონ ერთმანეთის მიერ გაწეულ სამუშაოზე.ადრეულ ეტაპზე ყველა შეხვედრა დაიწყეთ თითოეული პირის პროექტის რეზიუმეთი, რომელსაც ჩამოაყალიბებთ ამ სამნაწილიანი წინადადებით: მე ვმუშაობ თემაზე X, ვინაიდან მსურს, გავიგო Y, რათა მე (და თქვენ) შევძლოთ ძ􏰜ის უკეთ გაგება. მუშაობის პროცესი დაიწყეთ `ლიფტში მოყოლილი ისტორიით", ესაა თქვენი კვლევის რეზიუმე, რომელსაც მოუყვებით ადამიანს, რომელიც შეხვედრაზე ასვლისას ლიფტში დაგემგზავრებათ. რეზიუმე უნდა მოიცავდეს ზემოთ მოყვანილ სამნაწილიან წინადადებას, სამუშაო ჰიპოთეზას და ძირითად გამამყარებელ ვარაუდებს (იხ. 13.4).

შემდგომ ეტაპებზე, გუნდის წევრები ერთმანეთს აცნობენ მონახაზებს და შავ ნაწერებს, რათა განსაზღვრონ, როგორი რეაქცია ექნება საბოლოოდ მკითხველს.თუკი თქვენს გუნდს არ მოეწონა სამუშაო ვარიანტი, საბოლოო მკითხველიც იმავე აზრისა იქნება.გუნდი შეიძლება, დაგეხმაროთ სამუშაოს ერთობლივ განხილვაში, როდესაც გაგიჯანჯლდებათ პროცესი. თუმცა, ავტორთა უდიდესი ნაწილისთვის წერაზე მომუშავე გუნდი ყველაზე მეტად ღირებულია იმ დისციპლინის გამო, რომელსაც ის აწესებს. ვადებში ჩატევა უფრო იოლია, როცა იცით, რომ სხვას უნდა მოახსენოთ თქვენი პროგრესის შესახებ.

წერაზე მომუშავე ჯგუფები სტანდარტულად გამოიყენება თეზისებისა ან დისერტაციებისთვის. თუმცა, წესები, შესაძლოა, განსხვავდებოდეს საკურსო ნაშრომებისთვის.ზოგიერთპედაგოგს მიაჩნია, რომ ჯგუფს ან წერაზე მომუშავე პარტნიორს შეუძლია, გაგიწიოთ სათანადოზე მეტი დახმარება, ამიტომ კარგად გააგებინეთ თქვენს პროფესორს, რა ფუნქცია ექნება გუნდს. წინააღმდეგ შემთხვევაში, ლექტორმა შეიძლება, გადაწყვიტოს, რომ დახმარება, რომელიც მიიღეთ, შეუსაბამოა (იხ. 7.10).